R. Šipoš, poslanec: (2002-03-20):
Vystúpiť na dnešnej schôdzi Národnej rady k uvedenému návrhu ma určil Výbor Národnej rady Slovenskej republiky pre sociálne veci a bývanie na svojej 77. schôdzi dňa 7. marca 2002. V súlade s § 73 zákona Národnej rady č. 350/1996 Z. z. o rokovacom poriadku v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a § 68 zákona č. 350/1996 Z. z., ako aj náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie a dôvodovú správu. V súvislosti s účinnosťou zákona č. 313/2001 Z. z. o verejnej službe, ako to uviedol vo svojom úvodnom slove aj minister práce, sociálnych vecí a rodiny pán Magvaši, sa ukazuje, že jeho aplikáciou by vznikli problémy, ktoré uvádza dôvodová správa. A táto novela ich rieši. Návrh zákona nezakladá nároky na štátny rozpočet ani rozpočty miest a obcí. Dámy a páni, s ohľadom na oprávnenia, ktoré pre mňa ako spravodajcu vyplývajú z § 73 zákona č. 350/1996 Z. z. o rokovacom poriadku Národnej rady v znení neskorších predpisov, budem odporúčať po rozprave, aby sa Národná rada uzniesla v zmysle § 73 ods. 3 písm. c) zákona č. 350/1996 Z. z. na tom, že ho prerokuje v druhom čítaní. Vážený pán predsedajúci, odporúčam vám, aby ste otvorili rozpravu. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov. Otváram všeobecnú rozpravu o tomto bode programu. Písomne nie je nikto prihlásený. Pýtam sa, kto sa hlási ústne. Pán poslanec Bajan. Končím možnosť prihlásiť sa do rozpravy ústne. Dávam slovo poslancovi Vladimírovi Bajanovi. V. Bajan, poslanec: Ďakujem pekne, pán podpredseda. Ja som veľmi pozorne počúval dôvody, ktoré tu zazneli. Samozrejme, nemôžem súhlasiť s tým, že je to v súvislosti s tristotrinástkou, lebo tým pádom by boli v balíku a s rovnakou účinnosťou tieto dva zákony aj vzhľadom na to, že po sondáži minimálne 20 – 25 % starostov a primátorov pôjde o časť miezd dole. Nevidím logiku v tejto veci, pretože ide o obecné, nie štátne peniaze. Druhá vec. Veľmi nesystémovo je ešte stále nepokryté, a to sme hovorili s pánom ministrom, odmeňovanie predsedov VÚC-iek. Ja odporúčam a dávam návrh, aby sme postupovali podľa § 73 písm. a) rokovacieho poriadku, kde žiadam nepokračovať v rokovaní o tomto bode. Uvidíme pri hlasovaní, samozrejme, ako to dopadne. Potom v prípade, že by sa rokovalo ďalej, budem hovoriť o dôvodoch. Ďakujem. I. Presperín, podpredseda NR SR: Ďakujem, pán poslanec Bajan. Všetci, ktorí sa prihlásili do rozpravy, vystúpili. Končím rozpravu a vyhlasujem ju za skončenú. Pán minister, chcete sa vyjadriť k tomuto jedinému vystúpeniu? Nech sa páči. P. Magvaši, minister práce, sociálnych vecí a rodiny SR: Pán poslanec Bajan, možno škoda, že sme nediskutovali predtým. Ak sa zachová tento stav, tak sa nebude môcť využívať od 1. apríla § 5 a bude inakšie nižšia sadzba zaradenia do 9 platových skupín. My sme zvýšili sadzbu 9 platových skupín práve vo väzbe s príplatkom na riadenie. Príplatok na riadenie právny vzťah od 1. 4. nebude poznať. I. Presperín, podpredseda NR SR: Pán spravodajca nechce vystúpiť. Páni poslanci, preruším rokovanie o tomto bode programu s tým, že by sme hlasovali potom o týchto návrhoch v jednom bloku. Ďakujem pekne, pán spoločný spravodajca. Pristúpime k prvému čítaniu o vládnom návrhu zákona o cestovných náhradách . Vládny návrh zákona ste dostali ako tlač 1384. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1550. Z poverenia vlády Slovenskej republiky návrh zákona uvedie minister práce, sociálnych vecí a rodiny Slovenskej republiky Peter Magvaši. Prosím pána ministra, aby sa ujal slova. P. Magvaši, minister práce, sociálnych vecí a rodiny SR: Vážený pán predsedajúci, vážené dámy a páni, tento vládny návrh zákona reaguje na námety a odporúčania používateľov tejto právnej úpravy, ktoré vyplynuli z aplikačnej praxe z dôvodu liberálnejšieho charakteru tejto úpravy. Vo vládnom návrhu zákona sú z doterajšej právnej úpravy prevzaté mnohé ustanovenia, ktoré sa osvedčili, a zachováva sa takisto jej štruktúra a vo všeobecnosti aj vecný a obsahový zámer. Oproti doterajšej právnej úprave sa rozširuje o časť IV, ktorá rieši poskytovanie náhrad výdavkov zamestnancov zahraničnej služby, pričom rozsah náhrad, ako aj podmienky ich poskytovania vychádzajú zo všeobecne doteraz platného nariadenia vlády Slovenskej republiky č. 170 z roku 1993. Nové ustanovenia, ktoré sú predmetom vládneho návrhu zákona, si vyžiadala potreba praxe, ako som uviedol, ale aj širšie možnosti vysielania zamestnancov na pracovné cesty, upravený je spôsob výpočtu náhrad výdavkov za použitie cestného motorového vozidla vo väzbe s druhom pohonnej látky, poskytovanie náhrad výdavkov na cesty do miesta pridelenia a späť aj v podnikateľskej sfére, možnosť určiť vo vnútornom predpise dlhšiu lehotu potrebnú na vyúčtovanie pracovnej cesty. Niektoré nové ustanovenia vládneho návrhu zákona si vyžiadala aj celospoločenská potreba, predovšetkým rozšírenie okruhu osôb, na ktoré sa bude zákon vzťahovať, ďalej, obmedzenie poskytovať iné a vyššie náhrady zamestnancom verejnoprávnych inštitúcií, poskytovanie náhrad výdavkov zamestnancovi pridelenému na výkon práce v zahraničí aj za manžela, zamestnanca a niektoré ďalšie. Zmenu a spresnenie niektorých ustanovení vládneho návrhu zákona si vyžiadali určité aplikačné problémy z dôvodu liberálnejšieho charakteru zákona ako napr. spôsob krátenia stravného pri tuzemskej pracovnej ceste, ustanovená výška stravného v cudzej mene na každú zahraničnú pracovnú cestu, zmena fakultatívneho charakteru náhrady, vreckové na nároky, spresnenie rozhodujúcich časov na vznik nároku zamestnanca na náhrady v cudzej mene, spresnenie poskytnutia a vyúčtovania preddavku. Vládny návrh zákona však aj naďalej ponecháva z dôvodu liberalizácie právomoc zamestnávateľov a aplikáciu niektorých ustanovení ponecháva na dohodu v pracovnej zmluve. Návrh zákona bol predložený v auguste roku 2001 na rokovanie Rady hospodárskej a sociálnej dohody z dôvodu toho, ako som už predtým uvádzal, že došlo k prerušeniu sociálneho dialógu na tripartitnej úrovni, bol prerokovaný tento návrh v Predsedníctve Rady hospodárskej a sociálnej dohody v septembri roku 2001, ktorý odporučil, aby bolo pokračované v legislatívnom procese návrhu. Ďakujem. I. Presperín, podpredseda NR SR: Ďakujem pekne, pán minister. Dávam slovo poslancovi Marianovi Mesiarikovi, ktorý za gestorský výbor, výbor pre sociálne veci a bývanie prednesie správu tohto gestorského výboru. Prosím. M. Mesiarik, poslanec: Ďakujem za slovo, pán podpredseda. Vážený pán podpredseda, pán minister, dámy a páni, dovoľte, aby som predložil ako spravodajca v prvom čítaní správu, ktorou ma poveril výboru pre sociálne veci a bývanie. Chcel by som oznámiť, že uvedený návrh zákona spĺňa z formálnoprávnej stránky všetky náležitosti uvedené v § 67 a v § 68 zákona č. 350/1996 Z. z. o rokovacom poriadku Národnej rady. Z toho vyplýva, že návrh zákona obsahuje paragrafové znenie a dôvodovú správu. Chcem pripomenúť, že účelom návrhu zákona je najmä reagovať na námety a odporúčania používateľov tejto právnej normy ktoré vyplynuli z praxe. Nové ustanovenia si vyžiadala potreba praxe, tak ako to predkladateľ uviedol. Chcem odporučiť s ohľadom na oprávnenie pre mňa ako spravodajcu vyplýva z § 73 zákona č. 350/19996 Z. z., aby po rozprave Národná rada prijala záver pokračovať v rokovaní v druhom čítaní. Zároveň navrhujem, aby táto tlač bola pridelená Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre financie, rozpočet a menu. Za gestorský výbor navrhujem Výbor Národnej rady Slovenskej republiky pre sociálne veci a bývanie. Súčasne navrhujem stanovenie termínov na prerokovanie výborom do 7. mája a gestorskému výboru do 10. mája 2002. To je všetko na úvod správy. Žiadam, pán podpredseda, aby ste otvorili rozpravu. I. Presperín, podpredseda NR SR: Ďakujem, pán poslanec. Zaujmite miesto pre spravodajcov. Otváram všeobecnú rozpravu o tomto bode programu. Písomne nie je nikto prihlásený. Pýtam sa, kto sa ústne hlási do rozpravy. Nikto sa nehlási ústne. Vyhlasujem rozpravu za ukončenú. Zároveň ďakujem pánovi ministrovi, pánovi spoločnému spravodajcovi. Prerušujem rokovanie o tomto návrhu. V zmysle dohody v poslaneckom grémiu budeme rokovať v druhom čítaní o vládnom návrhu zákona o štátnej pokladnici a o zmene a doplnení niektorých zákonov . Vládny návrh zákona ste dostali pred prvým čítaní ako tlač 1293 a spoločnú správu výborov máte schválenú gestorským výborom ako tlač 1293a. Vládny návrh zákona odôvodní minister financií Slovenskej republiky František Hajnovič. Prosím pána ministra, aby sa ujal slova. F. Hajnovič, minister financií SR: Vážený pán predsedajúci, vážená Národná rada Slovenskej republiky, dovoľte mi predniesť úvodné slovo k druhému čítaniu o návrhu zákona o štátnej pokladnici a o zmene a doplnení niektorých zákonov. Návrh zákona o štátnej pokladnici a o zmene a doplnení niektorých zákonov bol pripravený na základe uznesenia vlády Slovenskej republiky č. 434 z roku 2000 k materiálu Stratégia budovania systému štátnej pokladnice. Návrh zákona vláda Slovenskej republiky uznesením č. 1183 z roku 2001 schválila 19. decembra 2001. Národná rada Slovenskej republiky návrh zákona prerokovala 15. februára 2002 v prvom čítaní a následne v priebehu 10. týždňa v určených výboroch Národnej rady Slovenskej republiky v druhom čítaní. V priebehu druhého čítania vo výboroch boli navrhnuté zo strany poslancov pozmeňujúce a doplňujúce návrhy, ktoré prispeli k skvalitneniu návrhu zákona. Cieľom návrhu zákona o štátnej pokladnici a o zmene a doplnení niektorých zákonov je upraviť funkcie systému štátnej pokladnice, zriadiť inštitúciu Štátna pokladnica a upraviť jej pôsobnosť, zriadiť inštitúciu Agentúra pre riadenie dlhu a likvidity a upraviť jej pôsobnosť, upraviť vzťah štátnej pokladnice ku klientovi štátnej pokladnice, vzťah štátnej pokladnice k Ministerstvu financií Slovenskej republiky, jej vzťah k Národnej banke Slovenska a vzťah štátnej pokladnice k Agentúre pre riadenie dlhu a likvidity. Schválením návrhu zákona sa každá inštitúcia vymenovaná v návrhu zákona stane klientom štátnej pokladnice. Dôležité zmeny oproti súčasnému stavu, ktoré prináša návrh zákona o štátnej pokladnici a o zmene a doplnení niektorých zákonov, spočívajú najmä v skvalitnení systému riadenia verejných financií a vo zvýšení transparentnosti všetkých finančných tokov. Zákonom o štátnej pokladnici a o zmene a doplnení niektorých zákonov sa tiež novelizujú niektoré v súčasnosti platné zákony súvisiace so zavedením systému štátnej pokladnice. Najdôležitejšie zmeny sú v návrhu novely zákona o rozpočtových pravidlách, v ktorom sa pre klientov štátnej pokladnice, najmä rozpočtové a príspevkové organizácie upravujú nové podmienky pre realizáciu rozpočtu v navrhovanom systéme. V ďalších novelách zákonov sa predovšetkým zavádza povinnosť klienta viesť účty v štátnej pokladnici a odpisovanie majetku štátu tým klientom, ktorí doteraz majetok neodpisovali. Vážený pán predsedajúci, vážená Národná rada, prijatím zákona o štátnej pokladnici a o zmene a doplnení niektorých zákonov sa vytvoria podmienky na zavedenie systému štátnej pokladnice v Slovenskej republike t. j. systému, ktorého realizácia je ďalším prvkom reformy manažmentu verejných financií a k zriadeniu ktorého sme sa zaviazali i voči Európskej únii. Dovoľte, aby som vyjadril presvedčenie, že prerokúvaný návrh zákona schválite, a tým vytvoríte podmienky, aby sa systém riadenia verejných financií Slovenskej republiky priblížil k štandardným systémom krajín Európskej únie. I. Presperín, podpredseda NR SR: Ďakujem pekne, pán minister. Prosím, keby ste zaujali miesto pre navrhovateľov. Dávam teraz slovo určenému spoločnému spravodajcovi z výboru pre financie, rozpočet a menu poslancovi Vladimírovi Maňkovi a prosím ho, aby informoval Národnú radu o výsledku rokovania výborov o tomto vládnom návrhu zákona a aby odôvodnil návrh a stanovisko gestorského výboru. V. Maňka, poslanec: Vážený pán predsedajúci, vážený pán minister, vážené kolegyne, vážení kolegovia, výbor pre financie, rozpočet a menu ako gestorský výbor podáva Národnej rade Slovenskej republiky v súlade s § 79 ods. 1 zákona o rokovacom poriadku túto spoločnú správu výborov Národnej rady Slovenskej republiky o prerokovaní uvedeného návrhu zákona. Národná rada Slovenskej republiky svojím uznesením č. 1862 z 1. februára 2002 pridelila vládny návrh zákona (tlač 1293) týmto výborom: výboru pre financie, rozpočet a menu, ústavnoprávnemu výboru, výboru pre hospodárstvo, privatizáciu a podnikanie, výboru pre pôdohospodárstvo, výboru pre verejnú správu, výboru pre sociálne veci a bývanie, výboru pre zdravotníctvo. Uvedené výbory prerokovali predmetný návrh zákona. Gestorský výbor nedostal do začatia rokovania o tlači 1293 stanoviská poslancov v súlade s § 75 ods. 2 zákona o rokovacom poriadku. K predmetnému návrhu zákona zaujali výbory tieto stanoviská: 1. odporúčanie pre Národnú radu Slovenskej republiky návrh schváliť výbor pre sociálne veci a bývanie svojím uznesením č. 443 zo dňa 7. marca 2002, 2. odporúčanie pre Národnú radu Slovenskej republiky návrh schváliť s pozmeňujúcimi a doplňujúcimi návrhmi výbor pre financie, rozpočet a menu uznesením č. 921 zo dňa 19. marca 2002, ústavnoprávny výbor uznesením č. 853 zo dňa 5. marca 2002, výbor pre hospodárstvo, privatizáciu a podnikanie uznesením č. 728 zo dňa 5. marca 2002, výbor pre pôdohospodárstvo uznesením č. 372 zo dňa 6. marca 2002, výbor pre verejnú správu uznesením č. 431 zo dňa 5. marca 2002, 3. výbor pre zdravotníctvo neprerokoval predložený návrh, nakoľko podľa § 52 ods. 2 zákona o rokovacom poriadku nebola prítomná potrebná nadpolovičná väčšina všetkých jeho členov, a preto nebol uznášaniaschopný, z celkového počtu 10 poslancov bolo prítomných 5 poslancov. Z uznesení výborov Národnej rady, ktoré sú uvedené pod bodom III spoločnej správy, vyplynulo celkovo 56 pozmeňujúcich a doplňujúcich návrhov, všetky sú uvedené v spoločnej správe, nebudem ich čítať. Gestorský výbor na základe stanovísk výborov k tlači 1293 vyjadrených v ich uzneseniach uvedených pod bodom III spoločnej správy a v stanoviskách poslancov gestorského výboru, ktoré sú vyjadrené v rozprave k tejto správe v súlade s § 79 ods. 4 a § 83 zákona o rokovacom poriadku, odporúča Národnej rade Slovenskej republiky vládny návrh zákona o štátnej pokladnici a o zmene a doplnení niektorých zákonov schváliť s pozmeňujúcimi a doplňujúcimi návrhmi. Predmetná správa výborov tlač 1293 bola schválená uznesením gestorského výboru č. 922 zo dňa 19. marca 2002. Výbor ma určil za spoločného spravodajcu výborov a zároveň ma poveril po prvé, predniesť spoločnú správu na schôdzi Národnej rady, po druhé, navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynú z rozpravy, a hlasovať o predmetnej správe ihneď po ukončení rozpravy k nej. Vážený pán predsedajúci, môžete otvoriť rozpravu. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov. Otváram rozpravu k tomuto bodu programu. Písomne nikto nie je prihlásený. Kto sa hlási ústne? Nikto. Vyhlasujem rozpravu o tomto bode za skončenú. Prerušujem rokovanie o tomto bode programu. Ďakujem, pán spravodajca. Ďalej pristúpime k druhému čítaniu o vládnom návrhu zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov . Chcem pripomenúť, že na 54. schôdzi Národná rada vyslovila súhlas s tým, že tento vládny návrh zákona prerokuje v skrátenom legislatívnom konaní. Vládny návrh zákona ste dostali pred prvým čítaním ako tlač 1350, spoločnú správu máte ako tlač 1350a. Z poverenia vlády Slovenskej republiky návrh zákona odôvodní minister financií Slovenskej republiky František Hajnovič. Prosím pána ministra, aby sa ujal slova. F. Hajnovič, minister financií SR: Ďakujem, pán predsedajúci. Vážený pán predsedajúci, vážená Národná rada Slovenskej republiky, dovoľte, aby som stručne v druhom čítaní uviedol návrh zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov. Tento návrh sa predkladá na základe záverov z rokovania vlády Slovenskej republiky dňa 28. januára 2002. Ide o tzv. zákon o majetkových priznaniach. Predkladaný návrh reaguje na novú skutočnosť, a to uznesenie Ústavného súdu Slovenskej republiky uverejnené v Zbierke zákonov pod č. 33 z 24. januára 2002, ktorým Ústavný súd Slovenskej republiky pozastavuje účinnosť § 40 a § 110a ods. 6 zákona č. 493/2001 Z. z., ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov a ktorým sa dopĺňa zákon č. 317/1992 Zb. o dani z nehnuteľností v znení neskorších predpisov a nadväzne pozastavuje účinnosť aj vykonávacích predpisov, a to vyhlášky a opatrenia ministerstva financií. Novelou zákona sa navrhuje vypustiť podávanie písomného vyhlásenia s tým, že ak fyzická osoba nepodá majetkové priznanie, považuje sa zo zákona za fyzickú osobu, na ktorú sa povinnosť podať majetkové priznanie nevzťahuje. Súčasne sa navrhuje upraviť aj tie ustanovenia, ktoré súvisia s vypustením podávania písomného vyhlásenia, a navrhuje sa upraviť aj ustanovenie § 32 ods. 5 v tom smere, že sa navrhuje znížiť pre právnické osoby a fyzické osoby administratívne zaťaženie pri vykonávaní oznamovacej povinnosti správcovi dane. Ďalej sa navrhuje predĺžiť lehotu na podanie majetkového priznania z roku 2001 na 31. október roku 2002 podľa stavu majetku k 31. decembru roku 2001. Predloženiu návrhu na rokovanie pléna Národnej rady Slovenskej republiky v druhom čítaní predchádzali mnohé diskusie vo výbore pre financie, rozpočet a menu. Vážený pán predsedajúci, vážená Národná rada, prosím o podporu predloženého návrhu zákona. Ďakujem. I. Presperín, podpredseda NR SR: Ďakujem pekne, pán minister. Prosím, keby ste zaujali miesto pre navrhovateľov. Dávam slovo určenému spoločnému spravodajcovi predsedovi výboru pre financie, rozpočet a menu poslancovi Pálovi Farkasovi a prosím ho, aby informoval Národnú radu o výsledku rokovania výborov o tomto vládnom návrhu zákona a aby odôvodnil návrh a stanovisko gestorského výboru.